정조 13년
己酉五月二十九日卯時上御熙政堂大臣備局堂上引見入侍時右承旨李集斗假注書鄭履綏趙台榮記注官金健修金鳳顯右議政蔡濟恭左參贊金華鎭戶曹判書徐有隣吏曹判書李𡊠禮曹判書李在簡漢城判尹鄭昌順行副司直李柱國金尙集刑曹判書沈頤之行副司直李邦一李漢豐行左承旨金思穆行副司直李獻慶校理李太亨正言申大龜同副承旨申耆課講試官吳載純徐有防以次進伏訖濟恭曰日候稍熱聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰雨餘雖熱熱宜此時卽聞四野移秧幾至垂畢云言念民事誠爲多幸矣上曰夏至前幾盡移秧果幸矣濟恭曰雖承次對來會之命別無時急公事只有一張狀啓回啓者矣濟恭曰此原春監司李度默狀啓也備陳杆城等四邑牟多爲弊之狀仍以爲杆城牟還二百八十石高城牟還五百一石原州牟還一千五百石三陟牟還七百石以租換作待秋準捧事請令廟堂稟旨分付矣牟換正穀在公非所當靳倉納土宜在民亦係從便依狀請許施何如上曰依爲之出擧條濟恭曰臣於日前次對以守禦軍校參操之歲又徵身米在所釐革之意有所仰達至有問于該廳草記稟處之命矣守禦使論報今纔來到而以爲本廳此規在軍民爲難堪之役在營門爲不忍之政變通釐改不容少緩而校卒一年所納米爲三千六百六十石零錢爲四百三十兩零而此皆將士逐朔支放條排定者他條給代好樣變通惟在廟堂處置云矣軍校之旣已赴操從以徵米合有一番變通守臣之見亦與臣同而但三千六百餘石之米以今國計從他道辦出有非立談間可以稟定此則待日後更合商量至於軍卒等逐年納米之際旗隊摠所收每患倍徵以致呼冤載路臣意則使畿邑守令親自收捧親自上京與守禦郞廳眼同斗納則似不至於如前濫費以此定式申飭恐好矣上曰依爲之出擧條濟恭曰再昨拯劣米變通定制之敎實是無前惠澤臣實感歎但外邑人吏有事則必有奸弊今後作錢徵納之際稱以浮費人情如有數外濫徵之弊此豈惠及窮民之意乎不能防奸守令施以重律道伯各別廉察果有此等之弊則狀聞請罪之意預飭諸道何如上曰依爲之有隣曰每年一年條收捧之命尤出於曠絶之惠澤而若於此無差等定數則或有不計年數盡捧三兩之慮者誠如聖敎參量久近定爲三等以準三兩以上二兩至遞減之式恐合事宜矣在簡曰當年條以上次次遞減自三兩至於二兩自是舊例而今以每年一年條徵捧爲定式則宜有分三等一定之規矣濟恭曰每年分數發關之時屬一二年條則自當定以三兩假令該邑無一二年敗船之事而所謂拯劣屬於三年四年則許以二兩五錢若又屬於五年以前則降以二兩恐爲參量得中之道矣上曰依爲之出擧條濟恭曰帽子定制之時每年出帽一千隻捧稅錢四萬兩持此換銀以備每年節行與別行皇曆別咨官燕行時公用當初立法非不精密而近因無主管申飭之令在法當出而不爲出來之帽殆近千隻故稅錢之未捧亦近四萬若此不已則前頭公用其將責出於何地乎此皆譯舌輩惟逐自己之利不念國法之重以致年年耗縮之患事之痛駭莫此爲甚此後如有帽稅不足公用未繼之事則前後首譯當以重律勘斷以此出擧條預爲嚴飭俾知警畏恐不可已矣上曰依爲之出擧條濟恭曰前參軍張東源盡力禁松之役反被犯松之罪至於竄配外議莫不稱冤將臣亦以爲言故臣欲一番陳達左相亦欲繼陳蓋當初草記出於禁營而旋覺其中軍査實之不免錯誤故也雖屬微事亦關刑政適因言端敢此仰達矣上曰予則豈知本事之如許而曾於一內禁軍隨行時頻見於行伍人頗純慤特命除職向者適閱徒流案以其眚災之故果放送矣今聞卿言果然罪名特爲蕩滌仍屬參軍待窠陞實可也出擧條濟恭曰前榮川郡守韓大裕以豐基兼任時還上居末被告身盡奪之律而該邑前後守令則皆命分揀一時兼官之獨爲被罪在朝家刑政不免斑駁適因言端敢此仰達矣上曰早欲問之而未果蕩滌可也出擧條上曰平山殺獄終爲疑案而此是有國大政誠可悶矣濟恭曰果如聖敎矣向伏見判付下者三十條起疑實無明辨之道矣上曰崔女雖已承款予意則本事終未信然矣濟恭曰朴女雖曰被縊被刺豈有未死之前不爲一言一聲坐受刺縊乎此必是渠以介潔之性恐聞汚辱之說遽有自處之事臣意則覆檢官李端會之論報似得宜矣上曰然則洪秉纘之言亦是矣濟恭曰限滿漕船之和賣京江不特漕卒大以爲惠澤京江使船之類亦皆爲幸云矣然不劃軍門以其特敎故只可行於今年而止歟抑仍爲定式此後則永不劃給歟此須一番稟定然後可無眩於奉行之患矣上曰待其回泊形止仍察有弊無弊更自廟堂指一稟處可也出擧條有隣在簡曰嶺湖南限滿漕船有自京發賣之命矣舊退船待回泊摘奸詳察加使用與否許令改造事載在漕船節目摘奸之法不容廢却發遣戶惠郞摘奸後使之發賣何如上曰依爲之出擧條昌順曰都城禁標之定界定限東西南北自某至某禁民入葬載在大典年前都民有上言者請勿禁葬故臣於其時待罪見職以近來紀綱漸弛禁標內入葬者甚多前已過葬者雖不可掘移自今不許繼葬之意回啓矣月前幸行時民人輩又以禁標定限謂以誤量更爲定標許民入葬爲言民習無嚴誠極痛駭固當嚴治而今見回啓乃以改量許施禁標定界豈可因一民訴許其改定乎此回啓勿施狀頭民人科罪何如上曰右相之意何如濟恭曰都城禁標卽開國時定制而爲其入葬請以改量民習可駭京兆之覆啓許施事極未安當該堂上罷職何如上曰依爲之出擧條頤之曰斗一命卜弼謨等竝依前判付擧行事命下矣臣取考丙午二月本曹草記則斗一南海縣命卜巨濟府竝定配所而批旨內命卜黑山島爲奴發配諸囚嚴飭畿營及各該道臣待發配時別定將卒星火押送到配後若不別般嚴戢當該地方守令及邊將道臣廉問狀聞重勘事一體分付爲敎故臣謹遵其時傳敎斗一命卜嚴刑一次後斗一南海縣命卜黑山島定屬官奴使之充役無或往來於他道地方事發關嚴飭於配所道臣處別定將卒次次押送之意亦爲分付於沿路各該道臣而至於弼謨旣有取考文案卽爲決配之命臣曹旣無文案未見文案昧然擧行雖涉惶悚今又旣承筵敎一體決配何如上曰依爲之出擧條獻慶曰臣待罪金吾堂上故以金吾事敢達矣堂上四員中尹師國謂有情勢久不行公李亨元在外故金吾開坐備員苟艱矣上曰今聞同義禁尹師國事極爲過矣申飭牌招察任在外人員許遞前望單子入之待下批牌招可也出擧條上曰尹師國之情勢云云是何事也昌順曰向日臺疏中有再又故犯之語故引此處義云矣上敎載純曰今日抄啓文臣輩出身未久遽生惰慢之心日勢已晩而不爲待令寧有如許之習雖赴於陞庠之士猶且趁早來待況親臨課講文臣乎揆以事體誠極駭然矣載純有防曰應講文臣之今日擧措實爲痛駭矣上曰課講退定於明日今日則製進策問事分付命耆讀奏策題訖上敎載純曰卿於凡公會輒皆進參獨於賓對每爲懸病是何故也卿之處義每加一層是可悶矣向者堂錄會圈時旣爲禮數則更安有一拜二拜之別乎載純曰伊時左相同坐一席故果爲禮數而此後不欲爲進拜矣上曰此後之說又何謂也命書榻敎曰大提學吳載純推考濟恭曰當初事臣果無心說到而重臣處義誠過矣上曰此後次對更勿以病懸頉可也上曰臺諫進前大龜進伏曰請大靜縣爲奴罪人金壽賢更令王府設鞫嚴問依律處斷上曰不允大龜曰請爲奴罪人河翼龍亟命王府設鞫得情快正王法上曰不允大龜曰請金甲島爲奴罪人克觀古今島爲奴罪人克泰更令王府嚴鞫得情快正王法上曰不允大龜曰請恒善支屬亟命散配時謙兄弟竝投絶島以嚴隄防上曰不允大龜曰請巨濟府絶島安置罪人朴宗集亟令王府拿鞫得情施以當律上曰不允大龜曰請逆賊尙魯亟施孥戮之典上曰不允大龜曰請荐棘罪人時偉亟令王府更加嚴鞫究覈得情快正王法上曰不允大龜曰新除授司憲府執義李身晦時在全羅道全州地掌令崔昌國時在光州地掌令申光祐時在原春道原州地持平鄭觀輝時在京畿龍仁地請竝斯速乘馹上來事下諭上曰依啓集斗曰入侍臺諫兩司不備則三司合啓兩司合啓以不備姑停先爲提奏自是臺規而正言申大龜傳啓之際不爲措辭徑傳院啓做錯之失不可無警推考何如上曰依爲之出擧條大龜曰臣姿質庸下見識魯鈍淸朝耳目之任何嘗一分近似而薇垣新命忽下於待罪騎省之日逃遁不得冒沒出肅又於今日賓對有命飭敎繼下怵迫義分章皇登筵矣傳啓之初未能以憲府不備未陳合啓措語仰奏至被承宣之請推滿心慙恧無所容措臣何敢一刻晏然於臺次乎請命遞斥臣職上曰勿辭亦勿退待集斗曰正言申大龜引避之辭間雜俚語不可無警推考何如上曰依爲之出擧條大龜曰臣知識愚昧言辭拙訥始於傳啓之際已多錯誤又當引避之時猥達俚諺莫非鄕曲迷闇之致重速承宣問備之請貽羞臺閣莫此爲甚以此情踪何敢抗顔於臺次乎請命遞斥臣職上曰勿辭集斗曰正言申大龜再啓煩瀆退待物論矣上曰知道太亨曰筵體何等嚴重而正言申大龜避嫌之際雜以俚語所奏又多重複大失臺體誠爲駭然臣謂正言申大龜罷職宜矣上曰生疎所致勿罷可也命次對諸臣先退命書傳敎曰禮房承旨馳詣宗廟永寧殿景慕宮奉審摘奸以來又命書傳敎曰政官牌招開政命退承史以次退出